钦定古今图书集成/明伦汇编/氏族典/第128卷 > 陈有年
## 钦定古今图书集成/明伦汇编/氏族典/第128卷 > 陈有年

按《明外史陈有年传》：“有年，字登之，馀姚人。举嘉靖四十一年进士，授刑部主事，改吏部，历验封郎中。万历
元年，成国公朱希忠卒，其弟锦衣都督希孝贿中官
冯保，援张懋例乞赠王，大学士张居正主之，有年持
不可。居正不怿，有年即日谢病去。十二年，起稽勋郎
中，历考功、文选。谢绝请寄，迁太常少卿，以右佥都御”
史巡抚江西、南畿。浙江大祲，诏禁邻境闭籴，商舟皆
集江西，而江西亦岁俭，群乞有年禁遏。有年疏陈济
急六事，中请稍弛前禁，令江西民得自救。南京御史
方万山劾有年违诏。帝怒，夺职归。廷臣交荐，起督操
江。迁吏部右侍郎，改兵部，又改吏部。尚书孙鑨、左侍
郎罗万化皆乡里有年，力引避，朝议不许。寻由左侍
郎擢南京右都御史。二十一年，与吏部尚书温纯共
典京察，所黜咸当。未几，遂代纯位。其秋，鑨谢事，召拜
吏部尚书。别邪正，斥贪顽，崇退让，进遗佚，朝野想望
丰采。而执政大臣不便其所为，心嗛之。有年累疏称
疾乞罢。帝慰留数月，中疏十四上，乃予告，乘传归。二
十六年正月卒，年六十有八。四月，诏起南京右都御
史，而有年已前卒。赠太子太保，谥《恭介》。